KOMUNIKAZZJONI MILL-KUMMISSJONILILL-PARLAMENT EWROPEW U LILL-KUNSILL Lejn immaniġġjar sod tal-kwalità għall-Istatistika Ewropea /* KUMM/2011/0211 finali */





[pic] | KUMMISSJONI EWROPEA | Brussel 15.4.2011 KUMM(2011) 211 finali KOMUNIKAZZJONI MILL-KUMMISSJONILILL-PARLAMENT EWROPEW U LILL-KUNSILL Lejn immaniġġjar sod tal-kwalità għall-Istatistika Ewropea KOMUNIKAZZJONI MILL-KUMMISSJONILILL-PARLAMENT EWROPEW U LILL-KUNSILL Lejn immaniġġjar sod tal-kwalità [1] għall-Istatistika Ewropea INTRODUZZJONI L-għan ta' din il-Komunikazzjoni huwa li tfassal strateġija li tipprovdi lill-Unjoni Ewropea b'qafas ta' mmaniġġjar tal-kwalità għall-istatistika marbuta ma' koordinazzjoni msaħħa tal-politika ekonomika, li jinkludi mekkaniżmi biex jiżguraw il-kwalità għolja tal-indikaturi tal-istatistika. Fil-kuntest speċifiku tas-sistema ta' sorveljanza fiskali tal-UE u tal-eżerċizzju tal-proċedura ta' żbilanċ eċċessiv (PŻE), il-Kummissjoni ġiet inkarigata li tevalwa regolarment il-kwalità kemm tad-dejta attwali rrapportata mill-Istati Membri kif ukoll tal-kontijiet sottostanti tas-settur tal-gvern ikkompilati skont is-Sistema Ewropea tal-Kontijiet. Madankollu, l-iżviluppi riċenti, b'mod partikolari, l-ineżattezza tal-istatistika dwar id-dejn u d-defiċit tal-gvern Grieg[2], urew li s-sistema għall-istatistika fiskali ma taffietx biżżejjed ir-riskju li tiġi notifikata dejta ta' kwalità inferjuri lill-Eurostat. Sabiex tindirizza din il-kwistjoni, il-Kummissjoni esprimiet il-ħtieġa li l-Eurostat jingħata setgħat estiżi fil-qasam tal-istatistika fiskali. Dawn is-setgħat ingħataw mill-Kunsill f'Awwissu 2010. Barra minn hekk, l-impatt tal-kriżi ekonomika u finanzjarja enfasizza l-ħtieġa li tissaħħaħ l-istruttura ta' governanza ekonomika għaż-żona tal-euro u l-Unjoni Ewropea kollha kemm hi. B'reazzjoni għal dan, il-Kummissjoni, fid-29 ta' Settembru 2010, adottat pakkett ta' proposti leġiżlattivi[3]. Dan jimmira li jestendi u jtejjeb is-sorveljanza tal-politiki fiskali, il-politiki makroekonomiċi u r-riformi strutturali biex jissewwew in-nuqqasijiet misjuba fil-leġiżlazzjoni eżistenti. Hemm ippjanati mekkaniżmi ġodda ta' nfurzar fil-każ ta' nuqqas ta' konformità mill-Istati Membri. Jidher ċar li dawn il-mekkaniżmi jridu jserrħu fuq informazzjoni statistika ta' kwalità għolja, prodotta fil-kuntest ta' mmaniġġjar sod tal-kwalità. Hu mistenni wkoll li s-setturi kollha tal-istatistika se jibbenefikaw minn tisħiħ fl-immaniġġjar tal-kwalità. B'mod partikolari, l-istrateġija Ewropa 2020 għat-tkabbir u l-impjiegi u l-governanza ekonomika rinfurzata, inkluż permezz tas-Semestru Ewropew ta' koordinazzjoni ex ante tal-politika ekonomika fl-Unjoni Ewropea, biex tirnexxi se tirrikjedi, dejta u analiżi statistika soda u ta' kwalità għolja, li fuqha jistgħu jissejsu d-deċiżjonijiet u tiġi mmonitorjata l-implimentazzjoni tagħhom. IL-QAFAS TAL-KWALITÀ EżISTENTI FL-ISTATISTIKA EWROPEA L-informazzjoni statistika hija r-riżultat tal-proċessi ta' produzzjoni statistika mħaddma fis-Sistema Statistika Ewropea (SSE) kollha. L-utenti tal-istatistika Ewropea għandhom ikunu jistgħu jużaw b'mod kunfidenti din l-informazzjoni bħala input għat-teħid ta' deċiżjonijiet tagħhom. Dawn il-prodotti għandhom ikunu adegwati għall-funzjoni tagħhom. Huwa essenzjali li l-utenti jqisu l-istatistika bħala rilevanti, f'waqtha u eżatta, u prodotta b'konformità mal-prinċipji tal-istatistika uffiċjali, bħal indipendenza professjonali, imparzjalità u oġġettività. Dan japplika għas-Sistema Statistika Ewropea[4] kollha kemm hi, inkluż l-Eurostat. Il-kwalità ġenerali tal-informazzjoni statistika fil-livell Ewropew tiddependi ferm fuq kemm hu xieraq il-proċess kollu ta' produzzjoni użat biex tiġi ġġenerata l-istatistika. Jekk id-dejta pprovduta mill-Istati Membri tkun ta' kwalità insuffiċjenti, din ikollha impatt negattiv fuq il-kwalità tal-istatistika Ewropea. Biex jiġu evitati sitwazzjonijiet bħal dawn, jinħtieġ immaniġġjar tal-kwalità komprensiv u sod tas-SSE. Dan l-approċċ sistemiku għall-kwalità se jibbenefika mir-riforma tal-metodu ta' produzzjoni tal-istatistika Ewropea, billi mistenni jissemplifika l-katina sħiħa ta' produzzjoni[5]. Matul l-aħħar snin, il-governanza tas-SSE tjiebet, b'mod partikolari bl-adozzjoni ta' Kodiċi ta' Prattika tal-Istatistika Ewropea fl-2005[6]. L-implimentazzjoni u l-monitoraġġ tal-Kodiċi kienu jiddependu fil-biċċa l-kbira fuq approċċ awtoregolatorju (awtovalutazzjonijiet, reviżjonijiet bejn il-pari u pjanijiet ta' implimentazzjoni nazzjonali). Sa mill-2009, meta ġie mwaqqaf il-Bord Konsultattiv Ewropew għall-Governanza tal-Istatistika (ESGAB), is-sistema ngħatat spinta permezz taż-żieda ta' valutazzjoni esterna u mbagħad bid-dħul fis-seħħ tar-Regolament (KE) Nru 223/2009 dwar l-istatistika Ewropea[7]. L-Istatistika Ewropea dwar il-Finanzi tal-Gvern hija prodotta skont is-Sistema Ewropea tal-Kontijiet (bħalissa ESA 95), u tifforma l-bażi għal monitoraġġ fiskali fl-UE, speċjalment għall-istatistika marbuta mal-PŻE. L-Istatistika Ewropea dwar il-Finanzi tal-Gvern hija differenti mill-preżentazzjonijiet dwar il-baġit jew il-kontijiet pubbliċi, li huma speċifiċi fil-livell nazzjonali f'termini tal-ambitu tal-entitatjiet tagħhom u l-prinċipji għar-reġistrazzjoni tat-tranżazzjonijiet. Fil-livell nazzjonali, l-awtorijiet nazzjonali tal-istatistika huma responsabbli li jiżguraw li d-dejta rrappurtata tikkonforma mad-dispożizzjonijiet legali. Fil-livell Ewropew, l-Eurostat huwa responsabbli li jipprovdi l-bażi metodoloġika tal-istatistika li fuqha hija kkompilata l-istatistika tal-PŻE, u li jevalwa l-kwalità tad-dejta attwali rrappurtata mill-Istati Membri għal finijiet ta' PŻE. Wara li ġew identifikati d-dgħufijiet fl-istatistika dwar id-dejn u d-defiċit tal-gvern Grieg[8], il-Kummissjoni ngħatat setgħat estiżi, u dan ippermetta reviżjoni fil-fond tal-għejun tad-dejta upstream tal-PŻE. Dawn is-setgħat ġew applikati minnufih biex tiġi evalwata l-kwalità tal-istatistika dwar id-dejn u d-defiċit tal-gvern Grieg. GħALIEX JINħTIEġ AKTAR RINFURZAR Fil-kuntest tal-kriżi finanzjarja riċenti, id-dgħufijiet fil-kwalità tad-dejta upstream tal-kontabilità pubblika u l-inegrazzjoni statistika tagħhom fil-proċess ta' rappurtar tal-PŻE ġew aggravati bid-dgħufijiet fl-arranġamenti attwali ta' governanza statistika. It-tagħlim miksub jikkonċerna wkoll il-kredibbiltà tas-sistemi nazzjonali tal-istatistika, u tas-Sistema Statistika Ewropea kollha kemm hi. B'mod aktar speċifiku, jidher ċar li jinħtieġ li jiġi rinfurzat il-qafas legali attwali dwar l-indipendenza professjonali tal-membri tas-SSE, u li wieħed jimxi progressivament minn approċċ primarjament korrettiv għal approċċ preventiv għall-immaniġġjar tal-kwalità tal-istatistika Ewropea, b'mod ġenerali u l-istatistika dwar il-finanzi pubbliċi, b'mod partikolari. Din il-Komunikazzjoni tibni fuq il-qafas eżistenti li jikkostitwixxi l-bażi għal qafas ta' governanza għall-produzzjoni tal-istatistika Ewropea. L-għan tagħha huwa li l-ewwel tindirizza d-dgħufijiet li ħarġu biċ-ċar mill-esperjenza miksuba matul l-aħħar snin u t-tieni tgħolli l-kwalità tal-istatistika Ewropea, billi tieħu approċċ prijoritarju u msejjes fuq ir-riskju li jibni fuq is-sistemi ta' mmaniġġjar tal-kwalità li jeżistu fl-Istati Membri. Din tqis ukoll l-implikazzjonijiet statistiċi tal-proposti leġiżlattivi adottati mill-Kummissjoni fid-29 ta' Settembru 2010, dwar: - It-tisħiħ tal-Patt ta' Stabbiltà u Tkabbir permezz ta' tfassil ta' politika fiskali prudenti; - Il-prevenzjoni u t-tiswija tal-iżbilanċi makroekonomiċi; - It-twaqqif ta' oqsma fiskali nazzjonali ta' kwalità, u b'mod partikolari l-ħtieġa li jiddaħħlu fis-seħħ sistemi ta' kontabilità pubblika, suġġetti għal mekkaniżmi ta' awditjar u kontroll interni xierqa, li jkopru b'mod komprensiv u konsistenti s-subsetturi kollha tal-amministrazzjoni pubblika; - Infurzar aktar b'saħħtu[9]. Din il-Komunikazzjoni tirrifletti l-konklużjonijiet tar-Rapport tat-Task Force Van Rompuy[10] tal-21 ta' Ottubru 2010 u l-konklużjonijiet tal-Kunsill Affarijiet Ekonomiċi u Finanzjarji tas-17 ta' Novembru 2010[11]. Din tindirizza b'mod speċjali l-kwistjoni tar-rinfurzar tal-implimentazzjoni tal-Kodiċi ta' Prattika mill-Istati Membri. L-implimentazzjoni ta' din l-istrateġija ambizzjuża se tirrikjedi wkoll reviżjoni bir-reqqa tal-prijoritajiet statistiċi u r-riżorsi allokati lill-membri tas-SSE. IT-TRIQ ’IL QUDDIEM Sabiex tiżviluppa u timplimenta qafas ta' mmaniġġjar tal-kwalità, il-Kummissjoni se ssegwi ż-żewġ linji ta' azzjoni li ġejjin. L-ewwel linja ta' azzjoni: It-tisħiħ ulterjuri tal-governanza tas-Sistema Statistika Ewropea Ir-rinfurzar tal-implimentazzjoni tal-Kodiċi ta' Prattika tal-Istatistika Ewropea Il-Kummissjoni beħsiebha ttejjeb l-implimentazzjoni tal-qafas ta' governanza għall-istatistika, billi tipproponi emendi għar-Regolament (KE) Nru 223/2009 dwar l-Istatistika Ewropea, Kodiċi ta' Prattika tal-Istatistika Ewropea rivedut u proċess ġdid għall-implimentazzjoni ta' dan il-Kodiċi mill-Uffiċċji Nazzjonali tal-Istatistika u Awtoritajiet Nazzjonali rilevanti oħra, b'mod speċjali: 1. Se tiġi ppreżentata proposta dwar emendi mmirati għar-Regolament (KE) Nru 223/2009. Din se turi biċ-ċar li l-prinċipju ta' indipendenza professjonali tal-Uffiċċji Nazzjonali tal-Istatistika japplika mingħajr kundizzjonijiet. L-istatistika għandha tabilħaqq tiġi żviluppata, prodotta u mxerrda b'mod indipendenti u ħieles minn kwalunkwe pressjoni minn gruppi politiċi jew interessati jew minn awtoritajiet nazzjonali jew tal-Unjoni u l-istruttura istituzzjonali eżistenti ma tistax tillimita dan il-prinċipju. Il-mandat tal-awtoritajiet tal-istatistika għall-ġbir tad-dejta meta d-dejta tista' tinkiseb minn rekords amministrattivi disponibbli se jissaħħaħ billi jiġi ċċarat ir-rwol tagħhom fit-tfassil tal-kontenut tar-rekords amministrattivi u r-rekwiżiti ta' kwalità li japplikaw għad-dejta amministrattiva. Fejn xieraq, din l-emenda tar-Regolament (KE) Nru 223/2009 se twaqqaf ukoll qafas legali għal inizjattivi oħra, b'mod partikolari l-implimentazzjoni tal-"Impenji dwar il-fiduċja fl-istatisika" ġodda, li twassal għat-tisħiħ tal-qafas ta' implimentazzjoni tal-Kodiċi ta' Prattika. 2. Il-Kodiċi ta' Prattika se jiġi rivedut biex issir distinzjoni bejn il-prinċipji li jridu jiġu implimentati mill-membri tas-SSE u l-prinċipji, marbuta mal-ambjent istituzzjonali, li jridu jiġu implimentati mill-gvernijiet tal-Istati Membri. Ir-Rakkomandazzjoni tal-Kummissjoni tal-25 ta' Mejju 2005 se tiġi aġġornata sussegwentement. 3. Il-Kummissjoni tipproponi li l-Istati Membri għandhom jimpenjaw ruħhom formalment, fuq il-bażi tal-Kodiċi ta' Prattika, li jieħdu l-miżuri kollha meħtieġa biex iżommu l-fiduċja fl-istatistika tagħhom u jimmonitorjaw l-implimentazzjoni tal-Kodiċi ("Impenn dwar il-Fiduċja fl-Istatistika"). Il-Kummissjoni se tabbozza ġabra miftiehma ta' prinċipji bażiċi ta' "Impenji dwar il-Fiduċja fl-Istatistika" b'kooperazzjoni mal-Istati Membri bl-għan li tinkorporaha fir-Regolament (KE) Nru 223/2009. Il-kontenuti dettaljati ta' kull impenn se jiġu elaborati mal-Istati Membri rispettivi fuq il-bażi tal-komponenti ġenerali li ġejjin, biex jiġi implimentat b'mod korrett il-Kodiċi ta' Prattika fil-livell nazzjonali: 4. Kull Stat Membru jiddefinixxi l-programm tiegħu ta' assigurazzjoni u titjib tal-kwalità, li jirrifletti l-progress tiegħu fl-implimentazzjoni tal-Kodiċi u jidentifika l-azzjonijiet prijoritarji meħtieġa biex tiġi żgurata l-implimentazzjoni korretta tal-istandards minimi. Dan il-programm se jiġi aġġornat kif xieraq biex jinkorpora l-ħtiġijiet li jkunu għadhom kif ġew identifikati; 5. Fuq bażi regolari, u kkoordinata minn kull Uffiċċju Nazzjonali tal-Istatistika, kull Stat Membru se jwettaq awtovalutazzjoni tal-implimentazzjoni tal-Kodiċi, li tkopri s-Sistema Nazzjonali tal-Istatistika kollha. Id-dgħufijiet identifikati u t-tagħlim miksub se jikkontribwixxu għall-programm ta' titjib u assigurazzjoni tal-kwalità. Id-dgħufijiet kritiċi għandhom jissewwew mingħajr dewmien bla bżonn; 6. Billi tibni fuq dawn l-"Impenji dwar il-Fiduċja fl-Istatistika", u b'mod partikolari fuq il-programmi nazzjonali ta' titjib u assigurazzjoni tal-kwalità u l-awtovalutazzjonijiet nazzjonali, il-Kummissjoni mbagħad se tiżviluppa u torganizza l-programm tagħha stess biex tevalwa l-implimentazzjoni tal-Kodiċi ta' Prattika mill-Awtoritajiet Nazzjonali tal-Istatistika. Dawn l-istandards minimi japplikaw għas-setturi kollha tal-istatistika. Se jkun hemm ukoll rekwiżiti speċifiċi għas-setturi tal-istatistika li jsostnu l-koordinazzjoni msaħħa tal-politika ekonomika, kif hemm speċifikat aktar 'l isfel. Ir-Rwol tal-Bord Konsultattiv Ewropew għall-Governanza tal-Istatistika (ESGAB) L-għan ta' dan il-Bord huwa li jipprovdi sorveljanza indipendenti tal-Eurostat u tas-Sistema Statistika Ewropea kollha kemm hi fir-rigward tal-implimentazzjoni tal-Kodiċi ta' Prattika tal-Istatistika Ewropea. Wara l-valutazzjoni tagħha tar-rwol u l-effettività tal-ESGAB, il-Kummissjoni tinsab ħerqana li tissokta l-kooperazzjoni tagħha mal-Bord, li minnha bbenefikat sa mit-twaqqif tal-Bord fl-2009. Il-Kummissjoni tistenna li l-ESGAB jibbenefika minn implimentazzjoni u monitoraġġ rinfurzati tal-Kodiċi ta' Prattika. B'konformità mad-Deċiżjoni li twaqqaf l-ESGAB, il-Kummissjoni se tqis l-esperjenza u tagħmel aktar proposti dwar il-funzjonament ta' dan il-Bord, jekk ikun meħtieġ. Din se tfittex ukoll il-parir tal-Bord dwar il-proposti biex taġġorna l-Kodiċi tal-Prattika u dwar il-modi biex tiffaċilita l-implimentazzjoni tiegħu. L-ambjent istituzzjonali tal-Eurostat fir-rigward tal-produzzjoni tal-istatistika Ewropea L-istruttura istituzzjonali tal-Eurostat u l-mod kif jopera fil-Kummissjoni Ewropea huma definiti mid-Deċiżjoni tal-Kummissjoni 97/281/KE[12]. L-Eurostat jissodisfa r-rwol ta' koordinazzjoni tiegħu kif stabbilit fir-Regolament (KE) Nru 223/2009. L-indipendenza professjonali tiegħu kif ukoll il-proċess sħiħ tal-implimentazzjoni tal-Kodiċi tal-Prattika huma sorveljati mill-ESGAB. L-Eurostat iżomm ukoll djalogu permanenti mal-utenti permezz tal-interface tal-Kumitat Konsultattiv Ewropew tal-Istatistika[13]. Dan jagħti lill-Eurostat il-qafas li jeħtieġ biex ikollu rwol b'saħħtu u indipendenti f'din l-istruttura attwali. Għaldaqstant, hu previst li d-Deċiżjoni 97/281/KE tiġi allinjata mal-qafas attwali li diġà ġie implimentat. It-tieni linja ta' azzjoni: Approċċ preventiv biex tiġi verifikata l-istatistika dwar il-finanzi tal-gvern (PŻE) L-istatistika tal-PŻE hija r-riżultat tal-kumpilazzjoni mill-ġdid tad-dejta prinċipali dwar il-finanzi pubbliċi, minn hawn 'il quddiem qed tissejjaħ "dejta upstream". L-esperjenza riċenti wriet li huwa importanti kemm li tiġi evalwata l-kwalità tad-dejta upstream kif ukoll li tkompli tiġi evalwata l-kwalità tat-traduzzjoni ta' din id-dejta fl-istandards tal-ESA. Jinħtieġu miżuri preventivi, bħall-promozzjoni ta' aktar standardizzazzjoni fil-kontijiet pubbliċi, u mmaniġġjar proattiv usa' tal-valutazzjoni tar-riskju, inkluża l-valutazzjoni tal-adegwatezza tal-kwalità tad-dejta upstream għall-kumpilazzjoni tal-istatistika skont ir-regoli tal-ESA. Madankollu l- azzjonijiet korrettivi se jibqgħu għodda meħtieġa b'mod parallel. Eventwalment, ladarba jiġi żgurat li l-miżuri preventivi huma effettivi, il-ħtieġa għal dawn l-azzjonijiet korrettivi se tkun aktar limitata. Huma mistennija benefiċċji pożittivi mir-rinfurzar tal-governanza tas-Sistema Statistika Ewropea Li wieħed jieħu approċċ preventiv għall-verifika tal-istatistika dwar il-finanzi tal-gvern ifisser li l-"Impenji dwar il-Fiduċja fl-Istatistika" huma mfassla biex ikopru r-riskji marbuta ma' tfassil mhux adegwat tas-Sistemi Nazzjonali tal-Istatistika b'mod ġenerali. L-arranġamenti li ġejjin huma importanti wkoll: stqarrija ċara tal-missjoni (u l-valuri etiċi u organizzazzjonali magħrufa mill-persunal), sorveljanza tal-maniġment u segregazzjoni tad-dmirijiet xierqa, kapaċità ta' awditjar intern jew entità simili, kif ukoll proċess ta' mmaniġġjar tar-riskju adegwat, inklużi l-aspetti tal-IT. It-tibdil sostanzjali ta' dawn l-arranġamenti għandhom jiġu analizzati sewwa biex jiġi vvalutat l-impatt tagħhom fuq ir-riskji marbuta mal-proċessi tal-istatistika dwar il-finanzi pubbliċi. Jinħtieġu wkoll miżuri speċifiċi Minbarra l-ħtieġa li jittaffew dawn ir-riskji ta' natura ġenerali, l-Eurostat se jiżviluppa sistema speċifika tal-immaniġġjar tal-kwalità għall-istatistika dwar il-finanzi pubbliċi b'kooperazzjoni mal-Uffiċċji Nazzjonali tal-Istatistika u l-korpi nazzjonali responsabbli għall-verifika ta' dejta upstream dwar il-finanzi pubbliċi (b'mod partikolari l-Qrati Nazzjonali tal-Awdituri). L-għanijiet ta' approċċ ta' mmaniġġjar tal-kwalità għall-istatistika dwar il-finanzi pubbliċi se jinkisbu prinċipalment billi jiġu introdotti sistemi mtejba tal-assigurazzjoni tal-kwalità fis-SSE u b'monitoraġġ mill-qrib mill-Eurostat permezz ta' analiżi sistematika tar-riskju u żjarat ta' djalogu regolari tal-PŻE. Il-verżjoni reċenti tar-Regolament (UE) Nru 479/2009[14] tagħti lill-Eurostat is-setgħat li jopera sistema ta' monitoraġġ u verifika regolari ta' dejta upstream dwar il-finanzi pubbliċi, għall-Istati Membri kollha, maħsuba biex iżżid konsiderevolment il-kwalità tal-identifikazzjoni tar-riskju. Il-Kummissjoni se teżerċita b'mod sħiħ dawn il-kompetenzi ġodda billi twettaq żjarat ta' djalogu aktar intensi u billi testendihom għal entitajiet pubbliċi li jipprovdu dejta upstream dwar il-finanzi pubbliċi lill-NSIs. Dan l-approċċ se jiffaċilita qafas konsistenti, sistematiku u bi prinċipju għall-organizzazzjoni ta' żjarat metodoloġiċi. Jekk il-Kummissjoni tqis li hu xieraq, kif previst fl-Artikolu 11b ġdid tar-Regolament (KE) Nru 479/2009, imbagħad isiru żjarat metodoloġiċi aktar fil-fond lill-Istati Membri kkonċernati, kemm jista' jkun malajr. F'dan il-kuntest, l-Eurostat se juża l-esperjenza riċenti tiegħu billi joħloq sistema preventiva strutturata applikabbli fl-Istati Membri kollha. L-objettiv triplu, b'kooperazzjoni mal-NSIs, huwa l-identifikazzjoni, il-valutazzjoni u l-monitoraġġ aħjar tar-riskji jew tal-problemi sinifikanti b'mod proattiv bl-għan li tittieħed azzjoni korrettiva kemm jista' jkun malajr. Sabiex jinkiseb dan, jeħtieġ li l-katina sħiħa ta' produzzjoni statistika tkun koperta – mill-għejun ta' dejta tal-kontabilità upstream san-notifika finali tad-dejta tal-PŻE rrappurtata mill-NSIs. L-Eurostat se jintroduċi approċċ armonizzat u sod għall-immaniġġjar tal-kwalità għall–finijiet tal-PŻE, filwaqt li jqis il-fatturi ta' riskju rilevanti fil-mudell ta' valutazzjoni tar-riskju tiegħu. Dan l-approċċ ġdid se jiffoka fuq: - Kemm id-dejta upstream dwar il-finanzi pubbliċi tikkonforma mar-rekwiżiti tal-kontijiet imsejsa fuq l-ESA; - Il-kompletezza tagħha f'termini tal-kopertura tal-amministrazzjoni pubblika, b'attenzjoni speċjali għas-subsetturi lokali u tal-Istat kif ukoll entitajiet sorveljati; - It-tempestività u l-konsistenza tagħha fiż-żmien, inkluża d-dejta trimestrali, li qed issir dejjem aktar prijorità għall-utenti; - L-effikaċja, l-affidabbiltà, l-integrità u t-trasparenza tal-proċess ta' flussi ta' dejta bejn l-entitajiet pubbliċi u l-awtoritajiet tal-istatistika responsabbli għall-kumpilazzjoni finali tad-dejta tal-PŻE. Dan se jkopri analiżi ta' arranġamenti fir-rigward tar-responsabbiltà tal-uffiċjali u l-persunal nazzjonali involuti f'dawn il-flussi tax-xogħol, il-verifika tad-dejta tal-kontabilità mill-Istati Membri fil-livelli kollha tal-amministrazzjoni pubblika, kif ukoll sistemi ta' sorveljanza u kontroll sodi u effettivi fil-livell nazzjonali. Pereżempju, jista' jintlaħaq ftehim dwar sett ta' standards ta' mmaniġġjar tal-kwalità adattat għall-ispeċifiċitajiet tal-proċess ta' kumpilazzjoni tal-PŻE, li jiġi implimentat mill-NSIs u ċċertifikat mill-Kummissjoni; - Il-kompletezza u l-eżattezza tar-reġistru ta' entitajiet ikkontrollati mill-unitajiet tal-amministrazzjoni pubblika u għalhekk il-kandidati potenzjali li jridu jiġu kklassifikati fl-amministrazzjoni pubblika; - L-implimentazzjoni tal-Kodiċi ta' Prattika tal-Istatistika Ewropea fil-kuntest tal-proċess ta' kumpilazzjoni tal-PŻE Dan l-approċċ jimmira li jimminimizza l-ispejjeż addizzjonali għall-atturi kollha fis-sistema billi se jkun imsejjes fuq valutazzjoni tar-riskju, li toħloq bilanċ raġonevoli bejn l-isforzi u l-prevenzjoni, id-detezzjoni u l-mitigazzjoni tar-riskji ta' kwalità insuffiċjenti tad-dejta tal-PŻE. Barra minn hekk, b'konformità mal-proposta tagħha għal Direttiva tal-Kunsill dwar ir-rekwiżiti għal oqfsa baġitarji tal-Istati Membri[15], il-Kummissjoni se ssostni l-implimentazzjoni ta' standards tal-kontabilità pubblika billi tipprovdi l-informazzjoni meħtieġa biex tiġi kkumpilata dejta msejsa fuq l-ESA għas-subsetturi kollha tal-amministrazzjoni pubblika. Dan il-proġett jinkludi l-elementi meħtieġa biex jiġu żviluppati kontijiet trimestrali tas-settur tal-amministrazzjoni pubblika u jitfasslu tabelli bejn rapporti ta' kull xahar imsejsa fuq il-ħlasijiet u dejta trimestrali konsistenti mal-ESA. L-Eurostat beħsiebu jkollu rwol attiv fil-qafas tal-Istandards Internazzjonali tal-Kontabilità għas-Settur Pubbliku, li jippromwovu l-kontabilità pubblika msejsa fuq id-dovuti qrib il-prinċipji msejsa fuq l-ESA. Dan l-approċċ ġdid se jkun issupplimentat b'politika ta' nfurzar aktar rigoruża u se jinbdew, b'mod sistematiku, proċeduri ta' ksur f'każ li Stat Membru jkun iffalsifika biċ-ċar id-dejta fiskali jew ipprovda informazzjoni li tqarraq. Se jkunu previsti wkoll regoli ta' nfurzar fil-kuntest tal-Impenji dwar il-Fiduċja fl-Istatistika. Sabiex jimmonitorja u jikkontrolla sistema aktar armonizzata, l-Eurostat se jissokta jibni u jżomm relazzjonijiet dewwiema ma' u fost l-Istati Membri. L-Eurostat se joħloq grupp ta' uffiċjali mill-Uffiċċji Nazzjonali tal-Istatistika bl-inkarigu li: - jimplimentaw l-Artikolu 16 tar-Regolament (KE) Nru 479/2009 madwar l-UE, fir-rigward tar-responsabbiltajiet tal-awtoritajiet u l-uffiċjali nazzjonali fil-kuntest tal-PŻE, bl-involviment tal-Eurostat biex jiġi armonizzat il-qafas tal-UE; - itejbu b'mod armonizzat il-qafas tal-immaniġġjar tal-kwalità li jikkonċerna l-istatistika dwar il-finanzi tal-Gvern, b'mod partikolari l-iżvilupp ta' sistema ta’ twissija bikrija komuni biex tidentifika, tivvaluta u timmonitorja r-riskji. Il-qafas legali tar-Regolament (UE) Nru 479/2009 li ġie rivedut dan l-aħħar jagħti lill-Eurostat is-setgħat li juża sistema ta' monitoraġġ u verifika regolari ta' dejta upstream dwar il-finanzi pubbliċi, għall-Istati Membri kollha, maħsuba biex iżżid konsiderevolment il-kwalità tal-identifikazzjoni tar-riskju (u valutazzjoni u monitoraġġ sussegwenti). Madankollu, jekk il-bażi legali attwali ma tkunx biżżejjed biex tkopri dawn l-aspetti kollha, il-Kummissjoni se tieħu l-inizjattivi leġiżlattivi xierqa. IL-PASSI LI JMISS Il-Kummissjoni se ssegwi l-istrateġija ppreżentata f'din il-Komunikazzjoni, billi tqis il-limiti ta' riżorsi, b'konformità mar-responsabbiltajiet tagħha skont it-Trattat. Din l-istrateġija tikkonsisti f'approċċ ibbilanċjat li jibni fuq il-kisbiet eżistenti u tiżgura li s-SSE tista' topera b'mod indipendenti, iżda xorta waħda b'rabta mill-qrib mal-fornituri tad-dejta ewlenin tagħha kif ukoll mal-utenti istituzzjonali. Huwa importanti wkoll li jiġi enfasizzat li dan l-approċċ ġdid fl-immaniġġjar tal-kwalità tal-istatistika mhuwiex se jwassal għal aktar rekwiżiti burokratiċi, piżijiet amministrattivi akbar fuq dawk li jwieġbu, jew għal dewmien fil-produzzjoni tal-istatistika. Minħabba l-kwistjonijiet differenti involuti, huwa importanti li jsir progress malajr filwaqt li jiġu kkonsultati l-partijiet interessati ewlenin, inkluż fejn jinħtieġu inizjattivi leġiżlattivi, jiġifieri: 7. L-emenda tar-Regolament (KE) Nru 223/2009 biex jissaħħu d-dispożizzjonijiet marbuta mal-indipendenza tal-membri tas-SSE, biex l-NSIs ikollhom rwol aktar attiv fid-definizzjoni tar-rekwiżiti tal-kwalità tal-għejun tad-dejta amministrattiva u biex jitwaqqaf qafas legali għat-tfassil u l-implimentazzjoni tal-Impenji dwar il-Fiduċja fl-Istatistika ġodda; 8. Ir-reviżjoni tal-Kodiċi ta' Prattika tal-Istatistika Ewropea biex issir distinzjoni bejn il-prinċipji li jridu jiġu implimentati mill-membri tas-SSE u l-prinċipji, marbuta mal-ambjent istituzzjonali, li jridu jiġu implimentati mill-gvernijiet tal-Istati Membri u eventwalment l-emenda tar-Rakkomandazzjoni tal-Kummissjoni tal-25 ta' Mejju 2005; 9. L-emenda tad-Deċiżjoni 97/281/KE dwar ir-rwol istituzzjonali tal-Eurostat biex tiġi allinjata mal-qafas ta' governanza attwali li diġà ġie implimentat. Il-Kummissjoni se tindirizza wkoll ħtiġijiet ġodda għall-informazzjoni statistika b'mod partikolari dawk li jinħolqu mill-adozzjoni tal-pakkett dwar il-Governanza Ekonomika, kif propost mill-Kummissjoni fid-29 ta' Settembru 2010. Il-Kummissjoni se tieħu aktar inizjattivi jekk ikun jinħtieġ immaniġġjar tal-kwalità aktar sod f'dawk l-oqsma, minbarra r-rekwiżiti tal-kwalità li normalment japplikaw għall-istatistika uffiċjali. [1] Bħal f'organizzazzjonijiet oħra, ir-rekwiżiti għall-kwalità fis-Sistema Statistika Ewropea ġew standardizzati. L-immaniġġjar tal-kwalità jiftiehem bħala approċċ formali mill-awtoritajiet tal-istatistika biex jimplimentaw il-prinċipji u l-indikaturi tal-Kodiċi ta' Prattika tal-Istatistika Ewropea permezz ta' proċeduri u għodod xierqa. Dan jirreferi għal sistema formalizzata li tispeċifika l-istruttura, ir-responsabbiltajiet u l-proċeduri mdaħħla fis-seħħ biex jissodisfaw lill-utenti, filwaqt li tkompli ttejjeb il-proċessi ta' produzzjoni u tixrid ta' dejta. [2] Rapport mill-Kummissjoni tat-8 ta’ Jannar 2010 dwar l-istatistika tad-dejn u d-defiċit tal-gvern Grieg (COM(2010)1 finali). [3] COM (2010) 522 sa 527. [4] L-adozzjoni tar-Regolament (KE) Nru 223/2009 li daħal fis-seħħ fl-1 ta' April 2009, saħħet is-sisien legali tas-SSE u mmodernizzat, flimkien mal-ħolqien tal-ESGAB (Bord Konsultattiv Ewropew għall-Governanza tal-Istatistika) u l-ESAC (Kumitat Konsultattiv Ewropew tal-Istatistika), l-istruttura ta' governanza tas-SSE. [5] Komunikazzjoni mill-Kummissjoni tat-18 ta' Awwissu 2009 lill-Parlament Ewropew u lill-Kunsill dwar il-metodu ta' produzzjoni tal-istatistika tal-UE: viżjoni għad-deċennju li ġej — COM (2009) 404 finali. [6] Rakkomandazzjoni tal-Kummissjoni tal-25 ta' Mejju 2005 dwar l-indipendenza, l-integrità u r-responsabbiltà tal-awtoritajiet nazzjonali u komunitarji tal-istatistika. COM (2005) 217 finali. [7] ĠU L 87, 31.3.2009, p. 164. [8] Rapport mill-Kummissjoni tat-8 ta’ Jannar 2010 dwar l-istatistika dwar id-dejn u l-iżbilanċ tal-gvern Grieg —COM (2010) 1 finali. [9] http://ec.europa.eu/economy_finance/articles/eu_economic_situation/2010-09-eu_economic_governance_proposals_en.htm [10] http://www.consilium.europa.eu/uedocs/cms_data/docs/pressdata/en/ec/117236.pdf [11] http://www.consilium.europa.eu/uedocs/cms_data/docs/pressdata/en/ecofin/117762.pdf [12] Id-Deċiżjoni tal-Kummissjoni Nru 97/281/KE tal-21 ta’ April 1997 dwar ir-rwol tal-Eurostat rigward il-produzzjoni tal-istatistika Komunitarja. ĠU L 112, 29.4.1997, p. 56. [13] Id-Deċiżjoni Nru 234/2008/KE tal-Parlament Ewropew u tal-Kunsill tal-11 ta' Marzu 2008 li tistabbilixxi l-Kumitat Konsultattiv Ewropew tal-Istatistika (ESAC). ĠU L 73, 15.3.2008, p. 13. [14] Kif jirriżulta mir-Regolament tal-Kunsill (UE) Nru 679/2010 tas-26 ta’ Lulju 2010 li jemenda r-Regolament (KE) Nru 479/2009 dwar il-kwalità tad-data tal-istatistika fil-kuntest ta’ proċedura ta’ żbilanċ eċċessiv (ĠU L 198, 30.7.2010, p 1). [15] COM (2010) 523 finali.